มันนี่ทูเดย์
กรุงเทพรับชำระค่าซื้อซองประมูล
4 ก.พ. 2559

กรุงเทพรับชำระค่าซื้อซองประมูล
ธนาคารกรุงเทพ แจ้งว่า ได้เปิดให้บริการรับชำระค่าซื้อซองประกวดราคาผ่านทุกสาขาของธนาคาร ตั้งแต่วันนี้-31 มี.ค. 2559 โดยจัดโปรโมชั่นพิเศษสำหรับลูกค้าผู้รับเหมาภาครัฐที่มาใช้บริการชำระค่าซื้อซองประกวดราคาผ่านบริการ Bill Payment จะได้รับการยกเว้นค่าธรรมเนียมบริการฟรี! เพื่อเพิ่มทางเลือกให้กับผู้ค้าภาครัฐ เพียงพิมพ์ใบชำระเงินที่ได้ในขั้นตอนการซื้อซองประกวดราคามายื่นชำระเงินที่ธนาคารกรุงเทพทุกสาขา เมื่อชำระเงินเรียบร้อยแล้วก็สามารถดาวน์โหลดเอกสารได้ทันที รวมทั้งยังมีการให้บริการออกหนังสือค้ำประกันแบบอิเล็กทรอนิกส์ในขั้นตอนการวางค้ำประกัน เพื่อให้บริการทางการเงินสำหรับการจัดซื้อจัดจ้างภาครัฐอย่างครบวงจร 
ธนชาตขายหนี้
รายงานข่าวจากธนาคารธนชาต เปิดเผยว่า ธนาคารจะเปิดประมูลซื้อสิทธิเรียกร้องในหนี้สินเชื่อเช่าซื้อรถยนต์ และหนี้สินเชื่อไม่มีหลักประกัน (สินเชื่อสารพัดนึกและสินเชื่อบัตรเครดิต) ครั้งที่ 1/2559 รูปแบบการประมูลแบบรายกลุ่ม โดยระบุราคาแต่ละรายลูกหนี้ตามแบบฟอร์มการยื่นซองประมูลราคาโดยวิธีปิดซอง ณ ที่ทำการธนาคารธนชาต เปิดจำหน่ายเอกสารประกอบการประมูล ตั้งแต่วันนี้-12 ก.พ. 2559 และยื่นซองประมูลเสนอราคาซื้อวันที่ 26 ก.พ. 2559